**Izvješće o 11. sjednici Koordinacije županijskih savjeta mladih Republike Hrvatske**

Proteklog vikenda održana je 11. sjednicu Koordinacije županijskih Savjeta mladih Republike Hrvatske u Gradu Poreču, pod predsjedanjem Savjeta mladih Istarske županije.

Svečanom otvorenju sjednice prisustvovala je državna tajnica Središnjeg državnog ureda za demografiju i mlade Željka Josić koja je iskazala važnost inicijative od strane mladih te pokazala želju za uključivanjem mladih u procese donošenja odluka. Također, ispred domaćina sudionike su pozdravili zamjenica gradonačelnika Grada Poreča Nadia Štifanić Dobrilović te zamjenica župana Istarske županije Sandra Čakić Kuhar. Tom prilikom rad Istarske županije u pogledu mladih prezentirala je pročelnica Tea Batel, a rad Savjeta mladih Istarske županije i Grada Poreča prezentirali su Bruno Jurada i Renata Štifanić.

Na sjednici su prihvaćeni zapisnik s prošle sjednice i izvješća Glavnog tajnika, Tajnika za suradnju s Hrvatskom zajednicom županija i Međunarodnog tajnika. Nastavno na provedene aktivnosti usmjerene na raspravu o problemima mladih prouzročenih koronavirusom u sektorima poljoprivrede, poduzetništva i turizma donesene su konkretne preporuke za uvođenje mjera i politika za mlade unutar tih sektora koji će bit dostavljeni svim županijama. Nakon toga, pročelnik Upravnog odjela za kulturu i zavičajnost Istarske županije Vladimir Torbica predstavio je projekt „zavičajna nastava“, kroz koji se mladi Istrani educiraju o osnovnim značajkama njihove kulture, običaja, povijesti, dijalekta i svega onoga što je specifično za taj dio Republike Hrvatske. Predstavnici Istarske razvojne agencije održali su predavanje „Gospodarstvo i mladi“ kroz koje su prezentirali konkretne projekte za mlade u Istarskoj županiji kojima potpomažu ovu društvenu skupinu u njihovoj životnoj i financijskoj emancipaciji. U drugom dijelu sjednice pridružili su se i drugi savjeti mladih jedinica lokalne samouprave s područja Istarske županije te su u sklopu Dana mladih Istarske županije održana dva interaktivna predavanja. Marinela Dropulić Ružić održala je predavanje „Sve je lako kad si mlad, a u turizmu?“, a Martina Paliska Šaina „ESTU MI – Asertivna komunikacija“ koje su zanimljivim i nekonvencionalnim metodama rada zainteresirale sve prisutne za predmetne teme koje su bile područje njihovih radionica.

Na samome kraju sjednice, prisutni su predstavnici usvojili program rada Koordinacije do sljedeće sjednice. Program predviđa, uz do sada provođene projekte, održavanje online sastanka s organizacijama mladih izvan Republike Hrvatske te održavanje online sastanka s ciljem praćenja provedbe predloženih mjera i politika. Također, predviđeno je intenziviranje online komunikacije Koordinacije županijskih savjeta mladih putem društvenih mreža za što su imenovani koordinatori.

Srdačan pozdrav,

Josip Perkušić, Mag. iur.